### Bulgarian Bible

Исая 34

## Исая

Index

| # Глава 35
#### 1 | Пустото и безводното място ще се развеселят, И пустинята ще се възрадва и ще цъфне като крем.
#### 2 | Ще цъфти изобилно, и ще се развесели дори с радост и песни; Ще се даде на нея славата на Ливан, Превъзходството на Кармил и Сарод; Те ще видят славата Господна, Величието на нашия Бог.
#### 3 | Укрепете немощните ръце, И утвърдете ослабналите колена.
#### 4 | Кажете на ония, които са с уплашено сърце: Укрепете се! не бойте се! Ето вашият Бог! Възмездието ще дойде с Божие въздаяние: Той ще дойде и ще ви избави.
#### 5 | Тогава очите на слепите ще се отворят, И ушите на глухите ще се отпушат,
#### 6 | Тогава куцият ще скача като елен, И езикът на немия ще пее; Защото в пустата земя ще избликнат води, И потоци в пустинята.
#### 7 | Нажеженият пясък ще стане езеро, И жадната земя водни извори; В заселището, гдето лежаха чакалите, Ще има зеленина с тръстика и рогоз.
#### 8 | И там ще има друм и път, Който ще се нарече път на светостта; Нечестивият няма да мине през него, но ще бъде само за тях; Пътниците - даже и глупавите - няма да се заблуждават по него ,
#### 9 | Лъв не ще има там, Нито ще се качи по него хищен звяр; Такъв не ще се намери там; Но изкупените ще ходят по него .
#### 10 | Изкупените от Господа ще се върнат, И ще дойдат с възклицание в Сион: Вечно веселие ще бъде на главата им; Ще придобиват радост и веселие; А скръб и въздишане ще побягнат.

Исая 36

Public Domain Software by johnhurt.com