### Bulgarian Bible

Псалми 89

## Псалми

Index

| # Глава 90
#### 1 | (По слав. 89). Молитва на Божия човек Моисей*. Господи, Ти си бил нам обиталище из род в род,
#### 2 | Преди да се родят планините, И да си дал съществувание на земята и вселената, От века и до века Ти си Бог.
#### 3 | Обръщаш човека на пръст, И казваш: Върнете се човешки чада.
#### 4 | Защото хиляда години са пред Тебе Като вчерашния ден, който е преминал, И като нощна стража.
#### 5 | Като с порой ги завличаш; те стават като сън; Заран са като трева, която пораства;
#### 6 | Заран цъфти и пораства; Вечер се окосява и изсъхва.
#### 7 | Защото довършваме се от Твоя гняв, И от негодуванието Ти сме смутени.
#### 8 | Положил си беззаконията ни, пред Себе Си, Скришните ни грехове в светлината на лицето Си
#### 9 | Понеже всичките ни дни преминават с гнева Ти. Свършваме годините си като въздишка.
#### 10 | Дните на живота ни са естествено* седемдесет години Или даже, гдето има сила, осемдесет години, Но най-добрите от тях са труд и скръб, Защото скоро прехождат и ние отлитаме.
#### 11 | Кой знае силата на гнева Ти И на негодуванието Ти според дължимия на Тебе страх?
#### 12 | Научи ни така да броим дните си Щото да си придобием мъдро сърце.
#### 13 | Върни се, Господи; до кога? И дано се разкаеш за скърбите на слугите Си.
#### 14 | Насити ни рано с милостта Си, За да се радваме и веселим през всичките си дни.
#### 15 | Развесели ни съразмерно с дните, в които си ни наскърбявал. И с годините, в които сме виждали зло.
#### 16 | Нека се яви Твоето дело на слугата Ти, И Твоята слава върху чадата им.
#### 17 | И нека бъде върху нас благоволението на Господа нашия Бог, да ни ръководи; И утвърждавай за нас делото на ръцете ни; Да! делото на ръцете ни утвърждавай го.

Псалми 91

Public Domain Software by johnhurt.com